Arkimedes

Arkimedes eller Archimedes  fra Syrakus (ca. 287 f.Kr. – 212 f.Kr.) var en græsk matematiker, astronom, filosof, fysiker og ingeniør. Han blev mod den romerske general Marcus Claudius Marcellus' vilje dræbt af en romersk legionær efter sigende efter at have sagt de berømte ord: "Forstyr ikke mine cirkler".

Nogle matematikhistorikere anser Arkimedes for at være en af historiens største matematikere på linje med Newton, Leibniz, Euler og Gauss.

Arkimedes var overbevist om, at fysikken og matematikken gik hånd i hånd i modsætning til matematikere før ham som Aristoteles og hans lærer Platon, der holdt disse ting klart adskilt. Det medvirkede til en del fejl i deres beregninger. Arkimedes arbejdede ikke kun teoretisk med sine ideer; han udførte også praktiske forsøg for at underbygge sine teorier, hvilket også gjorde ham til skaberen af mange nyttige opfindelser, som vi stadig benytter.
 
Arkimedes hjemby Syrakus var grundlagt af grækerne i det 8. århundrede f.Kr. I det meste af Arkimedes' liv blev Syrakus regeret af kong Hiero II og af kongens søn Gelon II. De sociale forhold i Syrakus havde de græske bystater som forbillede.

Der var to folkegrupper, borgerne og slaverne. Slaverne udførte det legemlige arbejde, så borgerne frit kunne bruge deres tid på det åndelige arbejde. Arkimedes far hed Fidias og var astronom.

Arkimedes levede i det århundrede, hvor Rom og Kartago var i krig. Krigen begyndte i det 3. århundrede f. Kr. Både kartagerne og romerne var ivrige efter at udvide deres territorier, og det medførte, at romerne begav sig mod syd i Italien til Sicilien og dens rigeste by Syrakus. Her havde Arkimedes en stor rolle i forsvaret, da han også var militæringeniør.
 
Kong Hiero og hans tronarving var begge store beundrere af Arkimedes' arbejde og sendte ofte bud efter ham for at bede ham om tekniske råd. Arkimedes kunne uden tvivl have fået en stilling i regeringen, hvis han var interesseret, men han valgte at bruge sin tid på matematikken og videnskaben.
 
Ud over sit liv i Syrakus har Arkimedes besøgt Aleksandria i Egypten mindst to gange. Aleksandria var Egyptens hovedstad, og kong Ptolemæus I havde planer om at gøre Egypten til det rigeste og mest respekterede kongerige i hele Middelhavsområdet, og han havde en idé om, at hvis det skulle lykkes, var det nødvendigt at have en attraktiv hovedstad for videnskabsmænd og kunstnere, lige som Athen. Han sørgede derfor for, at byen blev en af de mest tiltrækkende og velkonstruerede i oldtiden. Han byggede desuden Museet i Aleksandria, der mest mindede om et universitet, hvor videnskabsmænd, matematikere, læger, kunstnere og digtere havde et godt arbejdsmiljø, kunne diskutere og udveksle viden samt arbejde på ny viden. For også at gøre det sørgede Ptolemæus I desuden for at få et væld af lærde skrifter til sit bibliotek. De gange Arkimedes har rejst til Aleksandria, har han opholdt sig i byen i flere måneder for at høre de nyeste videnskabelige ideer fra de videnskabsmænd, der opholdt sig i museet, samt benyttet det store bibliotek. Det var under et ophold i Aleksandria, at Arkimedes opfandt den hydrauliske skrue. Arkimedes delte med de andre grækere sin søgen efter almengyldige løsninger, der kunne bruges til en hvilken som helst geometrisk figur. Det er ikke set før, da for eksempel egypterne godt kunne udregne arealet af en trekantet mark ved hjælp af et såkaldt "eksempelproblem", hvor løsningen stod for en anden trekantet mark, og de så kunne sætte deres egne målinger ind i stedet. Grækerne så ikke på trekantede marker, men på trekanter i almindelighed for så at finde fælles løsninger for alle trekanter. Altså brugte Arkimedes den induktive metode.

Archimedes Lov 
Archimedes lov beskriver hvordan opdriften på et objekt bliver påvirket i forhold til hvor meget væske objektet har forskudt.

Se også 
 Arkimedes skrue
 Arkimedes' Palimpsest
 Arkimedisk punkt
 Archimedes (månekrater)

Referencer

Eksterne henvisninger 

 Arkimedes kvægproblem

Personer fra antikkens Grækenland
Fysikere
Astronomer
Ingeniører
Oldgræske filosoffer
Matematikere fra antikkens Grækenland